BEC บวก 4% ลุ้นเข้าคำนวณ SET100 รอบใหม่ จับตาประชุมบอร์ดคาดถกแผนคืนช่อง “3Family” วันนี้
BEC บวก 4% นิวไฮรอบ 8 เดือน ลุ้นเข้าคำนวณ SET100 รอบใหม่ จับตาประชุมบอร์ดคาดถกคืนช่อง "3 Family" วันนี้ ล่าสุด ณ เวลา 10.59 น. อยู่ที่ 9.10 บาท บวก 0.35 บาท หรือ 4% สูงสุดที่ 9.15 บาท ต่ำสุดที่ 8.70 บาท ด้วยมูลค่าซื้อขาย 213.62 ล้านบาท
BEC บวก 4% นิวไฮรอบ 8 เดือน ลุ้นเข้าคำนวณ SET100 รอบใหม่ พร้อมจับตาประชุมบอร์ดคาดถกปมคืนช่อง "3 Family" วันนี้
19 เม.ย. 2562

ผู้สื่อข่าวรายงานว่า ราคาหุ้น บริษัท บีอีซี เวิลด์ จำกัด (มหาชน) หรือ BEC ล่าสุด ณ เวลา 10.59 น. อยู่ที่ 9.10 บาท บวก 0.35 บาท หรือ 4% สูงสุดที่ 9.15 บาท ต่ำสุดที่ 8.70 บาท ด้วยมูลค่าซื้อขาย 213.62 ล้านบาท ทั้งนี้ ราคาหุ้นปรับตัวขึ้นสูงสุดในรอบ 8 เดือน นับตั้งแต่ราคาหุ้นอยู่ที่ระดับ 9.25 บาท เมื่อวันที่ 3 ส.ค.2561

ด้าน บล.ทรีนีตี้ ระบุในบทวิเคราะห์ว่า การคำนวณรายชื่อหุ้นที่คาดว่าจะถูกนำเข้าและตัดออกจากดัชนี SET50 และ SET100 ในรอบถัดไป โดยใช้ข้อมูลถึงวันที่ 17 เมษายนที่ผ่านมา (ข้อมูลจริงต้องใช้ถึงวันที่ 31 พฤษภาคมนี้) บล.ทรีนีตี้ คาดว่า BEC มีโอกาสจะถูกนำเข้าสู่ดัชนี SET100 ในรอบถัดไป แนะนำ “แนะซื้อเมื่ออ่อนตัว”
ส่วน บล.ดีบีเอส วิคเคอร์ส (ประเทศไทย) ระบุในบทวิเคราะห์ว่า จากกระแสข่าวว่าจะมีการประชุมบอร์ดในวันนี้ ประเด็นสำคัญคือ จะมีการคืนบางช่องออกไปที่มีผลการดำเนินงานไม่ดี เช่น ช่อง 3 Family (ช่อง 13) ทั้งนี้ กสทช.กำหนดกรอบคืนใบอนุญาตทีวีดิจิตอล ให้ยื่นความจำนงภายใน 10 พ.ค.62 พร้อมพิจารณาหลักเกณฑ์การชดเชย คือ ยกเว้นค่าใบอนุญาตงวดที่ 5-6 และสนับสนุนค่าใช้จ่ายโครงข่ายอีก 9 ปีครึ่ง
ทั้งนี้ บล.ดีบีเอส วิคเคอร์ส (ประเทศไทย) พบว่า BEC จะมีการประชุมบอร์ด 2 วันคือ 19 เม.ย.62 และ 10 พ.ค.62 จึงคาดว่ามีความเป็นไปได้ที่จะพิจารณาในวันนี้จริง เพราะหากรอไปถึงวันที่ 10 พ.ค.62 ก็จะไม่ทันการ ปัจจุบันมีอยู่ 3 ช่องคือ  ช่อง 33 HD ช่อง 23 SD และช่อง 13 Family แต่คาดว่าหากมีการประกาศคืนช่อง ก็มีโอกาสจะคืน 1-2 ช่องคือ ช่อง 23 และ ช่อง 13 ขณะที่ช่อง 33 ไม่คืนอยู่แล้ว เพราะเป็นช่องหลัก
อย่างไรก็ตามแม้จะเป็นข่าวดีในเรื่องการลดภาระ โดยในปี 61 เป็นครั้งแรกที่ประสบภาวะขาดทุนถึง 330 ล้านบาท แต่ราคาหุ้นได้ปรับขึ้นมาตั้งแต่ต้นปีถึงปัจจุบัน (YTD) ถึง 84% คาดว่าได้สะท้อนข่าวดีไประดับหนึ่งแล้ว การเข้าเก็งกำไรจึงควรระมัดระวัง ทั้งนี้ตามค่าเฉลี่ยของ IAA Consensus คาดการณ์กำไรสุทธิต่อหุ้นปี 62 เป็น 0.08 บาท +216% P/E สูงมากเป็น 107.9 เท่า ราคาพื้นฐานเป็น 6.35 บาท ถือว่าราคาหุ้นปัจจุบันปรับขึ้นมามากกว่าแล้ว อย่างไรก็ตาม ฝ่ายวิจัยฯ DBS ไม่ได้ทำการวิเคราะห์หลักทรัพย์นี้